b'\n_START_ARTICLE_\nBronislavas Rydzevskis\n_START_PARAGRAPH_\nBronislavas Rydzevskis (lenk. Rydzewski Bronis\xc5\x82aw Nikodem); 1884\xc2\xa0m. rugs\xc4\x97jo 4 d. Vilniuje\xc2\xa0\xe2\x80\x93 1945\xc2\xa0m. rugs\xc4\x97jo 16 d. Otvocke Lenkijoje)\xc2\xa0\xe2\x80\x93 lenk\xc5\xb3 mokslininkas, geologas, Stepono Batoro universiteto ir Laisvojo Lenkijos universiteto (lenk. Wolna Wszechnica Polska) profesorius, Lenkijos senatorius. Ilg\xc4\x85 laik\xc4\x85 gyveno ir dirbo Vilniuje.\n_START_SECTION_\nBiografija\n_START_PARAGRAPH_\nJo t\xc4\x97vai (Vladislovas ir\xc2\xa0Jadvyga\xc2\xa0Konoplanska) gyveno Suvalk\xc5\xb3 apylink\xc4\x97se, kur B. Rydzevskis ir baig\xc4\x97 vidurin\xc4\x99 mokykl\xc4\x85. Studijavo Var\xc5\xa1uvoje, Lvove, Krokuvoje. B. Rydzevskis Jogailos universitete Krokuvoje apgyn\xc4\x97 daktaro ir habilituoto daktaro disertacijas. Tobulinosi Sorbonoje ir Auk\xc5\xa1tojoje kaln\xc5\xb3 mokykloje (pranc. Coll\xc3\xa8ge de France) Pary\xc5\xbeiuje. Dirbo asistentu Lvovo politechnikos institute, v\xc4\x97liau vadovavo katedrai ir d\xc4\x97st\xc4\x97 Var\xc5\xa1uvos politechnikos institute, taip pat dirbo profesoriumi Laisvajame Lenkijos universitete Var\xc5\xa1uvoje._NEWLINE_1933\xc2\xa0m. sunkiai susirg\xc4\x99s B. Rydzevskis i\xc5\xa1\xc4\x97jo \xc4\xaf pensij\xc4\x85. Dar 13 met\xc5\xb3 gyveno Vilniuje. Su studentais jau nebendravo, nes buvo paraly\xc5\xbeiuotas ir nebegal\xc4\x97jo kalb\xc4\x97ti. Kar\xc4\x85 pergyveno Vilniuje. 1945\xc2\xa0m. prekiniu vagonu, kuris gabeno mokslin\xc4\xaf personal\xc4\x85 (t. v. \xe2\x80\x9eprofesori\xc5\xb3 transportas\xe2\x80\x9c), i\xc5\xa1vyko \xc4\xaf Lenkij\xc4\x85, ten ir mir\xc4\x97._NEWLINE_Buvo du kartus ved\xc4\x99s (Mari\xc4\x85 Dobrzansk\xc4\x85 ir Vand\xc4\x85 Kerntopf).\n_START_SECTION_\nVilniuje\n_START_PARAGRAPH_\n1920\xc2\xa0m. bir\xc5\xbeelio 5 d. buvo pakviestas \xc4\xaf Vilni\xc5\xb3 u\xc5\xbeimti Stepono Batoro universiteto Geologijos ir paleontologijos katedros (v\xc4\x97liau pervadintos \xc4\xaf Geologijos katedr\xc4\x85) ved\xc4\x97jo viet\xc4\x85. Jo ir pa\xc4\x8dios katedros veikl\xc4\x85 prad\xc4\x97ti sutrukd\xc4\x97 1920\xc2\xa0m. vasar\xc4\x85 bol\xc5\xa1evik\xc5\xb3 \xc4\xafsiver\xc5\xbeimas \xc4\xaf Vilni\xc5\xb3. Katedros ved\xc4\x97ju jis dirbo nuo 1929 iki 1936\xc2\xa0m. Po jo katedra pavesta M. Limanovskiui (1933\xe2\x80\x931936\xc2\xa0m.), dar v\xc4\x97liau\xc2\xa0\xe2\x80\x93 E. Pasendorferiui (nuo 1936\xc2\xa0m. iki pat u\xc5\xbedarymo 1939\xc2\xa0m. gruod\xc5\xbeio 15 d.)_NEWLINE_Vadovauti naujai sukurtose atkurto universiteto katedrose buvo kvie\xc4\x8diami jau pasi\xc5\xbeym\xc4\x97j\xc4\x99 mokslininkai. B. Rydzevskis \xc4\x8dia organizavo Geologijos, bei kitas gretimas \xc5\xbdem\xc4\x97s moksl\xc5\xb3 katedras. Kelis kartus buvo Matematikos-gamtos fakulteto dekanas (1922\xe2\x80\x931923 ir 1929\xe2\x80\x931931\xc2\xa0m.), bei prodekanas (1923\xe2\x80\x931924 ir 1930\xe2\x80\x931931\xc2\xa0m.) Tur\xc4\x97jo \xc4\xaftakos ne tik Matematikos-gamtos fakulteto raidai, bet ir \xc5\xbeem\xc4\x97s \xc5\xabkio moksl\xc5\xb3 ir Medicinos fakulteto studijoms.\n_START_SECTION_\nMoksliniai darbai\n_START_PARAGRAPH_\nTyr\xc4\x97 \xc5\xa0ventojo Kry\xc5\xbeiaus kaln\xc5\xb3 Lenkijoje geologij\xc4\x85 ir Silezijos karbon\xc4\x85. Buvo \xc5\xbeinomas ne tik Vilniuje, bet ir pripa\xc5\xbeintas Var\xc5\xa1uvoje, Krokuvoje, Lvove. Buvo geras organizatorius ir oratorius. Pasi\xc5\xbeym\xc4\x97jo paprastumu, atvirumu, energija ir optimizmu._NEWLINE_B. Rydzevskis vadovaudamas katedrai sukaup\xc4\x97 geologines kolekcijas, surinktas i\xc5\xa1 Vilniaus bibliotek\xc5\xb3, padovanotas Var\xc5\xa1uvos politechnikos instituto ir konkre\xc4\x8di\xc5\xb3 asmen\xc5\xb3._NEWLINE_B. Rydzevskis i\xc5\xa1 prad\xc5\xbei\xc5\xb3 skait\xc4\x97 paskaitas studentams \xc5\xbdem\xc4\x97s istorijos ir paleontologijos klausimais, taip pat ved\xc4\x97 geologijos praktinius u\xc5\xbesi\xc4\x97mimus. Pasitraukus prof. J. Luko\xc5\xa1evi\xc4\x8diui, geologijos dalykus\xc2\xa0\xe2\x80\x93 istorin\xc4\x99 geologij\xc4\x85, regionin\xc4\x99 geologij\xc4\x85, kvartero nuogul\xc5\xb3 geologij\xc4\x85, paleontologij\xc4\x85, papildomus praktikumus._NEWLINE_B. Rydzevskis ap\xc5\xbevelg\xc4\x97 Vilniaus geologin\xc4\x99 ir morfologin\xc4\x99 sandar\xc4\x85, po kvartero nuogulomis sl\xc5\xabgsan\xc4\x8dius glaukonitinius sm\xc4\x97lius priskirdamas oligocenui. P\xc5\xab\xc4\x8dkori\xc5\xb3 atodangoje apra\xc5\xa1\xc4\x97 surast\xc4\x85 juros sistemos oksford\xc5\xbeio auk\xc5\xa1to molio luist\xc4\x85 ir jo faunos kompleks\xc4\x85, taip pat du giliuosius gr\xc4\x99\xc5\xbeinius Bernardin\xc5\xb3 sode Vilniuje. Taip pat kvartero geologij\xc4\x85._NEWLINE_Pirmasis (kartu su B. Halickiu) apra\xc5\xa1\xc4\x97 gil\xc5\xb3j\xc4\xaf gr\xc4\x99\xc5\xbein\xc4\xaf Druskininkuose. \xc5\xa0is 1930\xc2\xa0m. gr\xc4\x99\xc5\xbeinys buvo didelis \xc4\xafvykis kra\xc5\xa1to geologijoje, nes pirm\xc4\x85 kart\xc4\x85 pragr\xc4\x99\xc5\xbe\xc4\x97 vis\xc4\x85 Lietuvos nuos\xc4\x97din\xc4\x99 storym\xc4\x99 ir pasiek\xc4\x97 prekambro granitus (kristalin\xc4\xaf pamat\xc4\x85).\n_START_SECTION_\nLiterat\xc5\xabra\n_START_PARAGRAPH_\nGaigalas, A., 2003. Geologija Stepono Batoro universitete (1919\xe2\x80\x931939). \xe2\x80\x9eGeologija Vilniaus universitete, Tarptautin\xc4\x97s konferencijos med\xc5\xbeiaga\xe2\x80\x9c. Vilniaus universiteto leidykla, Vilnius, 43\xe2\x80\x9370.'